Il-vot favur il-ħabib u sallum Viċi Prim Ministru Tonio Borg fil-Parlament Ewropew tul din il-ġimgħa sabiex jilħaq Kummissarju għandu jservi bħala punt ta' riflessjoni. Riflessjoni fuq dak li seħħ u fuq dak li nbidel. Fil-verità f'ebda mument, żgur mhux forsi, ma kellu jgħaddi mit-travalju li għaddewh minnu. Ma kienx hemm bżonn ta' diskors żejjed li ngħad minn membri parlamentari li, jew ma kinux infurmati tajjeb biżżejjed fuq il-fatti, inkella b'intenzjoni għażlu li jippruvaw jieħdu xi linja fil-gazzetti billi jgħidu l-ħmerijiet. Il-preludju għal dan il-vot kien wieħed xejn denju tal-istituzzjonijiet demokratiċi fl-Unjoni Ewropea. Kien hemm għaddej manuvrar politiku marbut mal-fatt li l-gruppi politiċi li m'humiex mal-Partit Popolari Ewropew riedu jimbarazzawh. Issa li kien hemm għażla ta' Kummissarju waħdu u tal-Partit Popolari riedu jieħdu għalihom dak li ħasbu li ser ikun vantaġġ politiku. Id-diskors li ngħad kien intenzjonalment u fir-realtà attakk dirett lejn il-valuri u l-pożizzjonijiet li dan il-partit ħa tul dawn is-snin. Kien u għandu jibqa' hekk: eżerċizzju leġittimu u demokratiku li l-membri parlamentari jistaqsu domandi lil min ikun ser jiġi maħtur Kummissarju. Biss, meta dan jaqbeż l-iskop prinċipali, allura jitlef mis-sens u s-sustanza tiegħu u jsir abbuż. Ma kienx hemm lok għal sessjoni twila tlett siegħat b'domandi li wħud kienu fuq is-suġġett, però diversi oħrajn kienu kompletament barra minnu. Kien ċar li kien hemm aġir żbaljat, iktar u iktar meta ma' kull domanda kien hemm risposti diretti u ċari. Ma kien hemm xejn kontra Tonio Borg, u kull min semgħu nduna li huwa għandu l-abbiltajiet iservi fil-kariga ta' Kummissarju Ewropew. Min daħal bi preġudizzju nduna kemm kien infondat. Biss, kien ċar u ovvju għalina li minħabba raġunijiet politiċi riedu joħolqu pretest li fuqu ma jivvutawx favur. Kien proprju għalhekk li, minkejja l-fatt li ma setgħu jgħidu xejn fuqu, waqt l-udjenza xorta waħda ppruvaw jivvintaw raġuni biex jivvutaw kontra billi talbuh dikjarazzjoni fuq punti li għalihom kien diġà ta spjegazzjoni ċara. Dan l-aġir, fl-opinjoni tiegħi, kien wieħed żbaljat u barra mit-termini li bihom l-istituzzjonijiet huma mistennija jaħdmu. Seħħ preċedent perikoluż li ser jeffettwa xenarji oħra f'sitwazzjonijiet differenti. Ngħid li ma kellux ikun, u anqas għandu jkun, li Kummissarju jiġi soġġettat għal dikjarazzjonijiet simili. Ġej minn liema partit ġej. Jekk tidħol din il-prattika jkollna pożizzjonijiet kaotiċi li jnaqqsu mill-paċi u koerenza li għandu jkun hemm. Ngħid li l-Partit Popolari għandu jikkunsidra li jressaq dan l-aġir żbaljat għall-konsiderazzjoni u janalizza iktar jekk kienx illegali. Il-manuvrar li rajna quddiemna, fortunatament, ma rebaħx il-ġurnata. Numru ta' deputati mill-grupp tal-Partit Soċjalista u tal-Ħodor għażlu, fil-kuxjenza tagħhom, li ma jsegwux dak li kien qed jingħad mill-membri tal-partit tagħhom u vvutaw favur. Il-vot tagħhom ingħaqad ma' dawk tal-Partit Popolari u bihom, għal darb'oħra, rebħu r-raġuni u s-sens komun. Fehmu li, żgur mhux forsi, kien ikun żball għall-Unjoni Ewropea li tivvota kontra persuna li nftiehem minn kull rokna tad-dinja li kien jaf x'inhuwa jgħid. Persuna li fir-realtà ilu magħruf u b'mod tajjeb fil-ħidma tiegħu ta' ministru fil-Kunsilli tal-Ministri varji li pparteċipa fihom. Kien ikun żball oħxon għax l-Unjoni kienet tixħet fuqha dell ikrah. Dell li jċekken 'l-Unjoni fil-konfront ta' żoni politiċi u ekonomiċi oħra. Tnaqqas mill-fiduċja u fl-istess ħin tibgħat il-messaġġ li l-Unjoni ta' 27 Stat mhix soda imma waħda difettuża, li mal-inqas ħmerija tispiċċa f'piki bla sens, li żżid is-saħħa tal-ewroxettiċi. Ħadd ma jista' jippermetti lilu nnifsu jaħseb li dak li hu, jew dak li jwettaq, ser ikollu l-kunsens ta' kull prsuna. Kien ċar mill-bidu li kien hemm min, jagħmel x'jagħmel il-Kummissarju l-ġdid, ma kienx ser jogħġbu. Dan huwa normali fil-bnedmin, biss kien iktar interessanti mhux tant dan l-aġir, iżda fuq liema punt ma kienx ser ikun hemm qbil. Dawk li riedu, u vvvutaw kontra, bbażaw kollox fuq l-abort u l-formazzjoni kattolika tiegħu. Għal min huwa intiż, għal darb'oħra kien qiegħed jinħema x-xenarju li sab ruħu fih Rocco Buttiglione. Ministru dak iż-żmien, u esponent importanti tal-linja demokratika nisranija Taljana. Saret battalja li fl-aħħar tal-ġurnata ġie reġistrat, fil-qosor, li m'hemmx post għall-kattoliċi konvinti fl-istituzzjonijiet Ewropej. Kien eżerċizzju mill-iktar umiljanti u li bagħat messaġġi żbaljati. Tonio Borg, mertu tiegħu, kien ferm iktar preparat għal dan l-appuntament. Preparat fuq żewġ livelli : l-ewwel, l-esperjenza nazzjonali li basktitu biex jifhem u jiflaħ aħjar għall-attakki nġusti li ġew minn diversi direzzjonijiet. It-tieni, kien diġà evidentement preparat għal din it-triq. Preparat sabiex, bid-determinazzjoni tiegħu, jservi sabiex tinbidel id-direzzjoni fl-Unjoni Ewropea. Dak li qabel kien kważi impossibbli għall-kattoliku li jaffronta u jirbaħ, issa ġie megħlub. Issa hemm preċedent favur is-sewwa. Dan fih innifsu għandu jawgura tajjeb għalina lkoll. L-Ewropa għandha għeruq insara li ma tistax, avolja hemm min jipprova jagħmel dan, tiċħadhom. L-impenn tagħna fil-politika għandu jibqa' wieħed li juri b'mod ċar li l-valuri li nħaddnu m'aħniex ser immorru lura minnhom. Anqas m'aħna ser nibżgħu niddefenduhom.
Inbidlet id-direzzjoni